《次韵王立之雪中以酒见饷》
宋代·晁说之

同云惨惨驱朝暄，龙沙一雪人相怜。
寒猿哀啸失山木，饥鹤仰唳空无天。
当年补天真戏尔，不知修月何时已。
坐烦耆旧说辛卯，至遣儿童忧甲子。
城中米价贵如玉，举家倒廪无斗粟。
千金狐裘岂易得，百结鹑衣不堪鬻。
我生但识茅与菅，何曾过眼逢瑶璠。
展君新诗问所似，欲辩不敢非忘言。
开壶酌酒浇我胸，酒酣起舞颜为红。
会见东风扫冰雪，江梅寒柳烦春工。

作者简介：晁说之（1059年—1129年），字以道、伯以，因慕司马光之为人，自号景迂生，济州钜野（今山东巨野）人。元丰五年（1082），进士及第，苏东坡称其自得之学，发挥《五经》，理致超然，以“文章典丽，可备著述”举荐。范祖禹亦以“博极群书”荐以朝廷，曾巩亦力荐。晁说之与晁补之、晁冲之、晁祯之都是当时有名的文学家。